Page:Ludus Coventriae (1841).djvu/250

 ffor vervent hete his blood dothe dreye, His colore chaungyth, as they me tolde.

Jhesus. Goo hom ageyn, and telle hem thus, I xal come to hem whan that I may. Nuncius. At ȝour comaundement, O prophete Jhesus! I xal hem telle, as ȝe do say. Jhesus. Com forthe, bretheryn, walke we oure way, Into Jurye go we anon; I cam not there ful many a day, Therfore thedyr now wyl I gon.

Omnes discipuli. The Jewys ageyn the were grym and grylle, Whan thou were there wolde the a slayn; With stonys they sowte the ffor to kylle, And wylt thou now go thedyr ageyn. Jhesus. Xij. owrys the day hathe in certeyn, In them to walke bothe clere and bryght; He xal not stomble ageyn hylle nor pleyn, That goth the wey whyl it is day lyght.

But if men walke whan it is nyght, Sone they offende in that dyrknes, Becawse they may have no cler syght, They hurte there ffete ofte in suche myrkenes. But as ffor this, ȝitt nevyrthelesse, The cawse therfore I thedyr wyl wende, Is ffor to reyse, ffrom bedde expresse, Laȝarus that slepyth, oure althere ffrende.

Omnes discipuli. Of his syknes he xal be save, If that he slepe, good sygne it is. Jhesus. Laȝarus is deed and leyd in grave, Of his slepynge ȝe deme amys;